མཛད་སྒོའི་ཐོག་༧གོང་ས་རྒྱལ་བ་རིན་པོ་ཆེ་མཆོག་ནས་ཧི་མ་ཅལ་མངའ་སྡེའི་གཞུང་མང་གཉིས་ལ་ཐུགས་རྗེ་ཆེ་ཞུའི་གསུང་བཤད་བརྙན་ཐུང་ཞིག་བསྩལ་གནང་བ་གཟིགས་འབུལ་ཞུས་ཡོད་པ་དང་།བརྙན་ཐུང་ནང་༧གོང་ས་རྒྱལ་བ་རིན་པོ་ཆེ་མཆོག་གིས་བཀུར་འོས་མངའ་སྡེའི་སྲིད་སྐྱོང་མཆོག་དང་མཆེད་གྲོགས་ཕོ་མོ་ཡོངས་ལ་ཞུ་རྒྱུར།ངོས་ཀྱིས་དུས་རྒྱུན་ཧི་མ་ཅལ་མངའ་སྡེའི་སྤྱི་ཁྱབ་བློན་ཆེན་མཆོག་དང་།མངའ་སྡེའི་སྲིད་སྐྱོང་མཆོག་རྣམ་གཉིས་ངོས་ཀྱི་སྤྱི་ཁྱབ་བློན་ཆེན་དང་སྲིད་སྐྱོང་དུ་ངོས་འཛིན་བྱེད་བཞིན་ཡོད།ངོས་རང་ཕྱི་ལོ་༡༩༦༠ལོའི་དབྱར་ཁ་ས་གནས་འདིར་འབྱོར་བ་ནས་འདས་པའི་ལོ་ངོ་༥༩རིང་ཧི་མ་ཅལ་མངའ་སྡེའི་ནང་བསྡད་པ་ཡིན།དེར་བརྟེན་ངོས་ཀྱིས་རང་ཉིད་ཧི་མ་ཅལ་མངའ་སྡེ་འདིའི་མི་སེར་ཞིག་ཡིན་པ་ལྟ་བུར་ངོས་འཛིན་བྱེད་ཀྱི་ཡོད།འདས་པའི་ལོ་ངོ་བཅུ་ཕྲག་འགའི་རིང་ངོས་རང་ཀང་ར་རྫོང་དུ་བསྡད་པར་སྤྲོ་སྣང་བྱུང་།ཞེས་གསུངས་འདུགཡང་བརྙན་ཐུང་ནང་ལོ་རྒྱུས་ནང་ཧི་མ་ཅལ་མངའ་སྡེའི་ནང་ནང་པ་སངས་རྒྱས་པའི་རྗེས་འཇུག་པ་མང་པོ་ཡོད་པས་རྒྱ་གར་གྱི་གནའ་བོའི་རིག་གཞུང་ལ་དོ་སྣང་དགོས་པའི་སྐོར་ལ་ཁོང་གིས།ངོས་རང་ད་བར་རྒྱལ་ཁབ་ཡུལ་གྲུ་ཁག་འདྲ་མིན་ནང་ཕྱིན་པ་དང་།དེ་བཞིན་ཚན་རིག་པ་དང་ཆེད་མཁས་པ་ཚོ་ལྷན་དུ་བགྲོ་གླེང་བྱས་པ་བརྒྱུད་ཉམས་མྱོང་རྣམས་ཕྱོགས་བསྡོམས་བྱེད་སྐབས།དེ་རིང་ཁ་སང་འཛམ་གླིང་ནང་ཆགས་སྡང་གི་དབང་གིས་སེམས་ཀྱི་དཀའ་ངལ་འཕྲད་བཞིན་ཡོད་པ་ར་འཕྲོད་བྱུང་ལ།དེ་འདྲའི་གནས་སྟངས་སྐབས་སུ་ཆགས་སྡང་གི་བློ་དེ་དག་འཇོམས་པར་བྱེད་པ་ལ་རྒྱ་གར་གྱི་གནའ་བོའི་ལེགས་བཤད་དེ་དག་ཧ་ཅང་དགོས་མཁོ་ཡོད་པ་ཞིག་ཏུ་གྱུར་འདུག་སྙམ་པས།འདས་པའི་ལོ་བཅུ་ཕྲག་འགའ་ཤས་རིང་ངོས་ཀྱིས་དུས་རྟག་ཏུ་འགྲོ་བ་མིའི་སེམས་རྒྱུད་དང་འབྲེལ་བའི་བཟང་པོའི་རིན་ཐང་གོང་མཐོར་གཏོང་རྒྱུའི་ཐད་འབད་བརྩོན་བྱེད་བཞིན་ཡོད།འགྲོ་བ་མིའི་སེམས་རྒྱུད་ཀྱི་རིན་ཐང་དེ་དག་དང་པོ་རྒྱ་གར་ནང་གོང་མཐོར་གཏོང་དགོས།རྒྱ་གར་གྱི་གནའ་བོའི་རིག་གཞུང་དེ་དག་ཇི་ལྟར་བསྐྱར་གསོ་བྱ་རྒྱུ་ཙམ་ཡིན།ང་ཚོས་ཉར་ཚགས་བྱས་པ་དང་ཉམས་ལེན་བྱེད་བཞིན་པའི་ཤེས་བྱ་དེ་དག་རྒྱ་གར་ནས་དར་བ་ཞིག་ཡིན།དེར་བརྟེན་བློའི་རྣམ་བཞག་དང་འབྲེལ་བའི་རྒྱ་གར་གནའ་བོའི་རིག་གཞུང་དེ་དག་རྒྱ་གར་ནང་བསྐྱར་གསོ་བྱ་རྒྱུ་ལས་སླ་བ་ཡོད།ལོ་རྒྱུས་ཐོག་ནས་ཧི་མ་ཅལ་མངའ་སྡེ་ནང་ལ་ཧོལ་དང་བྷལ་ཏེ་སོགས་ནང་པ་སངས་རྒྱས་པའི་རྗེས་འབྲང་བ་རེད།ཡུལ་དེའི་མང་ཚོགས་ནས་ཀྱང་རྒྱ་གར་གནའ་བོའི་རིག་གཞུང་ཐོག་སློབ་གཉེར་བྱ་རྒྱུའི་འདོད་པ་ཧ་ཅང་ཆེན་པོ་ཡོད།ས་གནས་དེར་ཚོགས་པ་ཞིག་ཡོད་པ་དེའི་དམིགས་ཡུལ་གཙོ་བོ་ནི།ཧི་མ་ལ་ཡའི་རི་རྒྱུད་དུ་ཡོད་པའི་ནང་པའི་དགོན་སྡེ་ཁག་དེ་དག་ནང་པའི་ལྟ་གྲུབ་སྐོར་སློབ་གཉེར་བྱེད་སའི་བསྟི་གནས་ཁང་དུ་བཟོ་སླད་ཡིན་པ་དང་།དེ་བཞིན་ཧི་མ་ཅལ་མངའ་སྡེའི་ནང་བོད་བརྒྱུད་ནང་བསྟན་གྱི་དགོན་སྡེ་ཁག་མང་པོ་ཡོད་པ་དང་།མངའ་སྡེའི་སྤྱི་ཁྱབ་བློན་ཆེན་མཆོག་གིས་ཀྱང་མཁྱེན་གྱི་ཡོད།ཉེ་ཆར་ངོས་ཀྱིས་རྒྱ་གར་གཞུང་གི་མཐོ་སློབ་ཁག་གི་མགོ་ཁྲིད་ཚོ་དང་ལྷན་དུ་རྒྱ་གར་གནའ་བོའི་རིག་གཞུང་སླར་གསོ་ཇི་ལྟར་བྱ་རྒྱུའི་སྐོར་བགྲོ་གླེང་བྱས་པ་ཡིན།སྐབས་དེར་ངོས་ཀྱིས་རྒྱ་གར་གནའ་བོའི་རིག་གཞུང་དེ་དག་དེང་རབས་རྒྱ་གར་ནང་བསྐྱར་གསོ་བྱེད་རྒྱུའི་དུས་ལ་བསླེབས་འདུགང་ཚོས་དེའི་ཐོག་བྱེད་སྒོ་རིམ་པ་སྤེལ་དགོས་པ་དང་།ཐོག་མར་དགེ་རྒན་ཁ་ཤས་ལ་སྦྱོང་བརྡར་སྤྲོད་དགོས།དེ་འདྲའི་སྦྱོང་བརྡར་སྤྲོད་པར་དྷ་རམ་ས་ལ་ཆ་བཞག་ན་ང་ཚོས་ལས་སླ་པོའི་ངང་ནས་གོ་སྒྲིག་བྱེད་ཐུབ།དེ་ལྟར་བྱུང་ན་ང་ཚོས་མངའ་སྡེའི་གཞུང་མང་གཉིས་ལ་བཀའ་དྲིན་རྗེས་དྲན་ཞུས་པའི་ཆ་ཤས་ཤིག་རེད།ཅེས་གསུངས།